Tokiói asztali-tenisz házibajnokság

Megérkezvén Tokióba, Tanimoto professzor fogadott minket, és elvitt egy egyetemvárosba, ott volt a szállásunk, és este ott adtunk koncertet az egyetemistáknak. Fáradt volt a csapat, mindenki lefeküdt egy kis délutáni sziesztára. Nekem nem volt kedvem, elmentem sétálni, gyönyörű parkja volt az egyetemnek. Hallom az egyik épületből, hogy kaucsuk labda pattog, gondoltam ezt megnézem. Ping-pong házibajnokság volt, vagy harminc asztalon. Leültem egy oszlop tövébe, és néztem a játékosokat. Igencsak jól játszottak. Két óra múlva, amikor észrevett egy srác, megkérdezte nem játszanék egy kicsit. Éppen vége a bajnokságnak, van szabad asztal. Megköszöntem, és játszani kezdtünk. Meccs lett a vége, kikapott. Szaladt egy másik sráchoz, aki, mint kiderült ő volt a harmadik helyezet. Kikapott. Kezdett forrongani az asztalitenisz csarnok, és rohantak a második helyezetthez, hogy jöjjön, mert itt van egy külföldi, mindenkit megver. Jött a második helyezet, jól játszott, de kikapott. Ekkor már összepakolták az asztalokat, egy maradt középen. Az első helyezet, elindult haza a kocsijával, a sztrádán volt már. Felhívták, hogy azonnal forduljon vissza, mert meg kell menteni az egyetem becsületét. Kisvártatva megérkezett, japán kendővel bekötve a feje, elszánt tekintet, szerintem mindenre képes volt a győzelemért. Indult a meccs, mi tagadás baromi jól játszott, ami belőlem is kihozta a maximumot. Ekkor érkeztek a Téka tagjai, hogy hova tűntem, és rám találtak a sportcsarnokban. A végeredmény a javamra dőlt el, szegény srác nagyon dühös volt, hogy egy mozgássérült csávó megverte.

Este a színházteremben, amikor felkonferáltak, hogy itt van a Téka együttes Magyarországról, beléptem a színpadra, hatalmas szűnni nem akaró taps fogadott, alig tudtuk elkezdeni a koncertet.